b'\n_START_ARTICLE_\nPeter Ku\xc5\xa1ter\n_START_PARAGRAPH_\nPeter Ku\xc5\xa1ter (v nem\xc5\xa1kem izvirniku Struwwelpeter) je naslov in ime naslovnega lika otro\xc5\xa1ke slikanice Heinricha Hoffmanna, ki je prvi\xc4\x8d iz\xc5\xa1la leta 1845. Peter Ku\xc5\xa1ter je najbolj znana in najuspe\xc5\xa1nej\xc5\xa1a nem\xc5\xa1ka otro\xc5\xa1ka slikanica vseh \xc4\x8dasov. Njen polni naslov je: Peter Ku\xc5\xa1ter ali Zabavne zgodbe s hecnimi slikami (v izvirniku: Der Struwwelpeter oder lustige Geschichten und drollige Bilder f\xc3\xbcr Kinder von 3 bis 6 Jahren).\n_START_SECTION_\nNastanek in objave\n_START_PARAGRAPH_\nLeta 1844 je nem\xc5\xa1ki zdravnik dr. Heinrich Hoffmann v Frankfurtu na Majni \xc5\xbeelel svojemu triletnemu sinu Carlu za bo\xc5\xbei\xc4\x8dno darilo kupiti slikanico. Ker se mu ponudba v knjigarnah ni zdela dovolj dobra, se je odlo\xc4\x8dil, da bo sam naredil otro\xc5\xa1ko knjigo. V prazni zvezek je spesnil in ilustriral zgodbe v zgodnji obliki stripa. Na bo\xc5\xbei\xc4\x8dni ve\xc4\x8der leta 1844 je potem sinu podaril knji\xc5\xbeico, ki jo je sam ustvaril. Na prigovarjanje prijateljev, ki so knji\xc5\xbeico dobili pred o\xc4\x8di, se jo je odlo\xc4\x8dil objaviti in tako je prvi\xc4\x8d iz\xc5\xa1la \xc5\xbee leta 1845. Takoj je postala prodajna uspe\xc5\xa1nica. Pozneje je Hoffmann slikanico \xc5\xa1e izpilil in dopolnil, tako da je leta 1858 prvi\xc4\x8d iz\xc5\xa1la v podobi, po kateri je znana \xc5\xa1e danes._NEWLINE_Slikanica je bila doslej natisnjena v ve\xc4\x8d tiso\xc4\x8d izdajah, objavljene so bile \xc5\xa1tevilne priredbe in prevedena je bila v ve\xc4\x8d kot 45 jezikov. Prvi slovenski prevod nem\xc5\xa1kega izvirnika je bil objavljen v dvajsetih letih 20. stoletja, in sicer pod naslovom Zaspan\xc4\x8dek Razkodran\xc4\x8dek (prevedla Sonja Sever). Toda ta, prvi prevod v sloven\xc5\xa1\xc4\x8dino se ni nikoli zares prijel. Prvi slovenski prevod je imel namre\xc4\x8d ve\xc4\x8d pomanjkljivosti: poleg tega, da ni premogel izpovedne mo\xc4\x8di nem\xc5\xa1kega izvirnika, je bil njegov jezik pootro\xc4\x8den in je uporabljal ljubkovalnice, ki so bile izvirniku tuje. V slovenskih knji\xc5\xbenicah se je ohranil le en izvod tega prvega prevoda. Leta 2013 je iz\xc5\xa1el nov slovenski prevod nem\xc5\xa1kega izvirnika, in sicer pod naslovom Peter Ku\xc5\xa1ter.\n_START_SECTION_\nVsebina\n_START_PARAGRAPH_\nV slikanici je deset rimanih zgodb, ki v zgodnji obliki stripa \xc5\xbeelijo otroke na zabaven na\xc4\x8din opozoriti na vsakdanje nevarnosti. Zgodbe v slikanici imajo jasen moralni nauk in so pou\xc4\x8dne. V njih nastopajo otroci, ki niso pridni in ki ne ubogajo svojih star\xc5\xa1ev. Le-ti imajo vedno prav. Prekr\xc5\xa1ku vedno sledi kazen. Kazni v zgodbah so drasti\xc4\x8dne in telesne, toda kaznovanje je posredno: kaznuje namre\xc4\x8d situacija, ne star\xc5\xa1i. Poleg pou\xc4\x8dnih zgodb v slikanici najdemo tudi nadvse zabavno zgodbo iz tradicije narobe svet, zgodbo o zajcu in lovcu, ki po vsebini odstopa od vseh drugih in ki presene\xc4\x8da s svojim naravnost sodobnim zavzemanjem za \xc5\xbeivali. Hoffmannove ilustracije so preproste in z jasno sporo\xc4\x8dilnostjo neposredno nagovarjajo domi\xc5\xa1ljijo otroka. Enako velja tudi za besedilo. Hoffmann je slikanico namenil otrokom od tretjega do \xc5\xa1estega leta starosti. Zgodbe iz slikanice vedno znova spro\xc5\xbeajo \xc5\xbeivahne razprave pedagogov in psihologov. Hoffmann, ki je bil tudi sam psihiater, pa danes velja za pionirja pedopsihiatrije._NEWLINE_\xc5\xa0tevilni sugestivni verzi iz Petra Ku\xc5\xa1tra so v nem\xc5\xa1\xc4\x8dini v vsakdanji rabi. Prakti\xc4\x8dno vsi njeni mali junaki so postali del vsakdanje, pogovorne nem\xc5\xa1\xc4\x8dine: Ko otrok no\xc4\x8de jesti juhe, mu mati re\xc4\x8de:\xc2\xa0\xc2\xbbSaj bo\xc5\xa1 vendar kon\xc4\x8dal kot Ga\xc5\xa1per Ju\xc5\xa1nik (Suppen-Kaspar)!\xc2\xab\xc2\xa0\xc4\x8ce otrok premalo pozoren pre\xc4\x8dka cesto, ga imenujejo Jaka, ki v zrak gleda (Hans Guck-in-die-Luft). \xc4\x8ce se otrok igra z v\xc5\xbeigalicami, mu re\xc4\x8dejo:\xc2\xa0\xc2\xbbPomisli na Katko (Paulinchen).\xc2\xab\xc2\xa0Filip \xc5\xbdivec (Zappel-Philipp) je sopomenka za hiperaktivne otroke. Zgodba o \xc4\x8drnih fantih pa ostaja trajno aktualna s svojim sporo\xc4\x8dilom proti rasizmu. Od vseh pa je najbolj znan naslovni lik slikanice, Peter Ku\xc5\xa1ter.\n_START_SECTION_\nPeter Ku\xc5\xa1ter (Struwwelpeter)\n_START_PARAGRAPH_\nTo je naslovna zgodba, ki sledi uvodnemu rimanemu knji\xc5\xbenemu posvetilu. Peter Ku\xc5\xa1ter s svojim poudarjeno zanemarjenim videzom (predolgi nepo\xc4\x8desani lasje, predolgi nohti) oto\xc5\xbenih o\xc4\x8di otroke odvra\xc4\x8da od tega, da bi ga posnemali.\n_START_SECTION_\nZgodba o hudobnem \xc4\x8crtu (Die Geschichte vom b\xc3\xb6sen Friederich)\n_START_PARAGRAPH_\n\xc4\x8crt je fant, ki rad mu\xc4\x8di \xc5\xbeivali. Ko se neko\xc4\x8d z bi\xc4\x8dem loti psa, ga ta ugrizne v nogo. V Zgodbi o hudobnem \xc4\x8crtu lahko s psihiatri\xc4\x8dnega vidika prepoznamo antisocialno osebnostno motnjo v nastajanju.\n_START_SECTION_\nZelo \xc5\xbealostna zgodba o v\xc5\xbeigalicah (Die gar traurige Geschichte mit dem Feuerzeug)\n_START_PARAGRAPH_\nMedtem ko je Katka sama doma, odkrije v\xc5\xbeigalice in se za\xc4\x8dne z njimi igrati. Pri tem se zgodi nesre\xc4\x8da, saj ogenj od pri\xc5\xbegane v\xc5\xbeigalice v\xc5\xbege Katkino obleko. V zgodbi nastopata tudi govore\xc4\x8da hi\xc5\xa1na ma\xc4\x8dka Muc in Mik, ki Katko svarita pred dejanjem in potem objokujeta nesre\xc4\x8do, ki se je zgodila.\n_START_SECTION_\nZgodba o \xc4\x8drnih fantih (Die Geschichte von den schwarzen Buben)\n_START_PARAGRAPH_\nAn\xc5\xbee, Miha in Urban brijejo norce iz temnopoltega zamorca na sprehodu. Ker se ne zmenijo za opozorila Miklav\xc5\xbea, naj prenehajo s tem, jih ta kaznuje tako, da jih namo\xc4\x8di v sod \xc4\x8drnila.\n_START_SECTION_\nZgodba o divjem lovcu (Die Geschichte vom wilden J\xc3\xa4ger)\n_START_PARAGRAPH_\nNerodni lovec Du\xc5\xa1ko na lovu na zajce zaspi pod drevesom, medtem pa mu zajec ukrade o\xc4\x8dala in pu\xc5\xa1ko. Ko se divji lovec prebudi, sta vlogi lovec-plen obrnjeni na glavo.\n_START_SECTION_\nZgodba o fantu, ki je cuzal palec (Die Geschichte vom Daumenlutscher)\n_START_PARAGRAPH_\n\xc5\xbdiga ne upo\xc5\xa1teva maminega svarila in \xc5\xa1e naprej sesa palec, zato ga kaznuje kroja\xc4\x8d z velikimi \xc5\xa1karjami.\n_START_SECTION_\nZgodba o Ga\xc5\xa1perju Ju\xc5\xa1niku (Die Geschichte vom Suppen-Kaspar)\n_START_PARAGRAPH_\nGa\xc5\xa1per Ju\xc5\xa1nik no\xc4\x8de ve\xc4\x8d jesti juhe in zato v nekaj dneh povsem sestrada. To je ena najbolj komentiranih zgodb v slikanici, saj se med drugim v medicini ve\xc4\x8dkrat uporablja kot metafora za anoreksijo nervozo.\n_START_SECTION_\nZgodba o Filipu \xc5\xbdivcu (Die Geschichte vom Zappel-Philipp)\n_START_PARAGRAPH_\nFilip \xc5\xbdivec je nemiren fant, ki se tudi med kosilom ne more umiriti. Med guganjem na stolu izgubi ravnote\xc5\xbeje, se pri tem prime za prt mize in zgodi se nesre\xc4\x8da. Filip \xc5\xbdivec velja za literarni primer hiperaktivnega otroka (ADHD).\n_START_SECTION_\nZgodba o Jaku, ki v zrak gleda (Die Geschichte vom Hanns Guck-in-die-Luft)\n_START_PARAGRAPH_\nJaka ni pozoren, kje hodi, zato se mu na poti v \xc5\xa1olo dogajajo razne nev\xc5\xa1e\xc4\x8dnosti. \xc5\xa0tevilni psihologi v zgodbi prepoznajo primer otroka, ki trpi za motnjo pomanjkanja pozornosti (ADHD), spet drugi pa posebnosti Jakovega vedenja povezujejo z epilepsijo.\n_START_SECTION_\nZgodba o lete\xc4\x8dem Janu (Die Geschichte vom fliegenden Robert)\n_START_PARAGRAPH_\nJana nevihta neustavljivo privla\xc4\x8di, zato se v slabem vremenu odpravi ven z de\xc5\xbenikom. Toda mo\xc4\x8dan veter ga ob tem odpihne. Zgodba slu\xc5\xbei kot svarilo pred lahkomiselnim otro\xc5\xa1kim odnosom do sil narave, ki so bile pred industrializacijo ter ob slab\xc5\xa1e razviti in manj dostopni medicinski oskrbi od dana\xc5\xa1nje, otrokom \xc5\xa1e toliko bolj nevarne.\n_START_SECTION_\nPeter Ku\xc5\xa1ter v sodobni kulturi\n_START_PARAGRAPH_\nSlikanici Peter Ku\xc5\xa1ter je v Frankfurtu na Majni posve\xc4\x8den muzej, ki nosi njeno ime: Struwwelpeter-Museum. Skozi \xc4\x8das je slikanica do\xc5\xbeivela \xc5\xa1tevilne priredbe in parodije. Leta 1955 so v Nem\xc4\x8diji po slikanici posneli otro\xc5\xa1ki film Der Struwwelpeter._NEWLINE_Slovenska glasbena skupina Videosex s pevko Anjo Rupel je leta 1992 objavila pesem Snip Snap, v kateri je uporabila angle\xc5\xa1ko besedilo Zgodbe o fantu, ki je cuzal palec.'